شكرا انا بشوف ان الاسلام دين عظيم لكن ليه بنقف عند حاجات تافهه ليه ربنا مهتم بالحواجب بتاعت الستات وملايين الفتاوي بنتاقش حلال ولا حرام دخول الس الحائض المسجد فليه مثلا عشان متلوثوش محدش بيمشي يسقط ده يعني وغيره امور صغيره
حركة ذكية تطلبي إني ما اتعصبش الأول :D  عمومًا مش هأتعصب خالص أهه.. :) الأول : إيه معيار التفاهة؟ ، يعني ليه بنحكم على حاجة أنها تافهة وحاجة مش تافهة؟ ، هل بأهميتها العملية مثلًا؟ ، طب ما هو لو على كده ، فالصلاة مجرد اقتطاع وقت عشان نعمل عدد من الحركات ونكررها في كذا ركعة وانتهينا ، يعني بتفكير عملي المفروض نقول على الصلاة عمل تافه؟ - أستغفر الله يعني - طب هل بحجمها المادي ، يبقى كده مثلًا اهتمام الإسلام بإن الإسلام يقص أظافره عبارة عن اهتمام بتافه؟ - أستغفر الله أيضًا- ؟ المقصود يعني : لما نيجي نتكلم على "أوامر" تعبدية ما ينفعش نقول تافهة ومش تافهة ، لأن ربنا سبحانه هو اللي بيحدد كده. ثانيًا : مفهوم العبودية هو أن إحنا ناس ربنا خلقنا ، وطلب مننا عبادته ، وقالنا الطريق الصحيح الوحيد عشان تعبدوني هو دين الإسلام ، دلوقتي الدين دا بقى شامل كل شيء ، كل حاجة ، من أول إزاي تاكل ، لغاية إزاي تخش الحمام ، وإزاي تقضي حاجتك ، لغاية إزاي تعامل الناس ، لغاية إزاي نحكم الدولة ونمشي الأمور التشريعية ، لغاية منظومة القضاء والعدالة.  فأنت يحق لك أن تفخري أنه دين شامل كل حاجة في الحياة ، مش تتضايقي أنه شامل كل حاجة في الحياة بما فيها حواجب الستات ، ودخول الحمام باليمين وللا الشمال ، والطهارة.  بالعكس ، دي مفخرة لديننا بين الأديان ، أنه دين يجعل لك حتى في دخول الحمام عبادة تاخد عليها ثواب :)  ولك أن تفخري أن في علماء بيتناقشوا في حاجة زي دي ، عشان عايزينك في كل وقت وتحت أي ظرف ، تبقي بتحققي مراد ربنا سبحانه فيه وبتاخدي على كده ثواب عظيم :) ثالثًا : بالنسبة للحواجب ، فهو ربنا سبحانه وتعالى ، خلقنا بشهوات ، ومن الشهوات دي حب المرأة للزينة ، وبالنسبة للرجل مثل إطلاق البصر ، فربنا أمرنا نقيد الشهوات دي ، ولا نستجيب لرغبات نفوسنا فيها ، مقابل ثواب في الآخرة ، فهي مش حاجة تافهة ، لأن ممكن مثلًا تكون دي الحسنة اللي تعديكي من ع الصراط ، مين يعرف؟ ساعتها هتشكري ملايين الفتاوي دي أنها كانت السبب :) رابعًا : مسألة الحائض دي مش مرتبطة بمسألة التلويث ، مرتبطة بمسألة أنه لا يمكث في بيت الله إلا طاهر ، يعني الرجل الجنب ما ينفعش يدخل المسجد برضه ، وهو ما بيمشيش يسقّط برضه.  لكن عشان لا يمكث في بيت الله إلا طاهر ، والطهارة دي حكم "اعتباري" ، يعني مثلًا ممكن واحد يكون نضيف جدًا ولسه مستحمي ، بس أخرج ريحًا ، فنقوله عشان تصلي لازم تتوضى ، لأنك دلوقتي مش طاهر من الحدث الأصغر ، يقولك ما أنا لسه مستحمي ، نقول أن الطهارة مش مساوية للنظافة ، الطهارة حكم اعتباري قائم بالجسد ، وبالتالي هي حكم "تعبدي" ، يعني ايه تعبدي؟ ، يعني ربنا تعبدنا بيه كده ، قال لنا عشان تكون طاهر للصلاة لازم تتوضى ، وعشان تمكث في المسجد لازم تكون طاهر من الجنابة ، ولازم المرأة تكون طاهرة من الحيض. طب هو المسجد دا بنعمل فيه ايه يعني؟ ، بنعبد ربنا صح؟ ، يبقى نعبده زي ما هو عايز ، زي ما أراد سبحانه وتعالى.  عبادة الحائض : أنها ما تقربش من المسجد ، دي عبادتها ، وبتاخد عليها حسنات زي ما بالظبط لو دخلت المسجد وهي مش حائض واللي منعها من دخوله دلوقتي هو أنها حائض. المهم : نسلم ونرضى بحكم الله ، وساعتها هناخد ثواب في كل حالة :) وهنكون إحنا اللي فعلًا "تافهين" لو ما فهمناش قد إيه دا من "الرحمة" أن ربنا جعل لنا "تشريع" في كل حاجة ، عشان ناخد ثواب في كل أنشطة حياتنا ، وسبحان الله ، "يثاب المرء رغم أنفه" كما قال رسول الله! :)